16. schôdza NR SR - 1.deň - A. dopoludnia
Dátum: 2024-07-15
Poslanec: Hajko, Jozef (KDH)
Druh vystúpenia: Vystúpenie v rozprave

67. Pán predsedajúci, ďakujem za slovo. Milé kolegyne, milí kolegovia, vyslovím sa k tomuto návrhu zákona za poslanecký klub KDH. Azda je to prvý, druhý raz, čo v tomto funkčnom období v tejto snemovni predložený návrh na skrátené legislatívne konanie, ktorému ako-tak rozumiem. Nebudem celkom súhlasiť celkom s kolegom Dostálom, ktorý hovorí, že tu neboli splnené tie, tie podmienky, teda on... vlastne súhlasím s tým, že neboli doslova splnené podmienky, ako nám litera zákona ukladá, ale ja som v tomto smere pragmatický a viem, že ak by takýto zákon, tá panika, ktorá tu vypukla, ak by takýto zákon platil, v akom stave ho tu máme, takže by nás to skutočne ohrozilo. A mierim tým najmä na, mierim tým najmä na využívanie eurofondov alebo ohrozenie finančných záujmov Európskej únie, ako sa tomu hovorí. Súhlasím s pánom Dostálom určite s tým, že ak si kladieme otázku, že kto nesie zodpovednosť za to, že tu dnes sme a rokujeme o tejto novele v skrátenom konaní, tak tá zodpovednosť skutočne nespočíva na pleciach politickej opozície, ani Kresťanskodemokratického hnutia, ktoré sa hojne vyjadrovalo k tejto novele trestných kódexov, ale spočíva na pleciach poslancov vládnej koalície, ktorí týmto spôsobom nás dostali do stavu, že dnes máme na Slovensku zákon, s ktorým je veľký, veľký problém. Finančné záujmy Európskej únie a eurofondy. Ako viete, tak my sme posielali list do Európskej komisie, KDH posielalo list, v ktorom, v ktorom zhruba napísalo toľko, že zatiaľ je situácia taká, že si problémy na Slovensku vieme riešiť sami. Zároveň sme boli proti tomu, aby sa v Európskom parlamente prijala rezolúcia o Slovensku, ktorá síce poukazovala na problém trestných kódexov, ale bolo tam nahádzané kadečo iné. Opäť ten prístup bol jednoznačný. Ak si vieme riešiť problémy doma, vyriešime si ich doma. A ak na to nestačíme doma, tak potom si hľadajme nejakého arbitra v zahraničí, na tomto si stojíme až doteraz. To, že tu dnes sedíme a rokujeme, stále svedčí o tom, že si dokážeme problémy riešiť sami. Je smutné, že to, že tu sedíme, prišlo na podnet z centrál, z centrály Európskej únie, to je smutné na tom. Ale to, že tu sedíme a rokujeme o tom, stále svedčí o tom, že tu v tejto snemovni dokážeme riešiť problémy. Samozrejme, je to úžasne kostrbaté, stojí to mnoho úsilia, aby sme sa niekam dopracovali, a pred nami je ešte veľmi veľa dôsledkov, ktoré budú vyplývať z tejto novely, ak teda aj po tejto úprave bude, bude táto novela platiť ďalej. Bolo to naznačené, že to môže byť, že tento táto oprava, ktorá prichádza päť minút po dvanástej, tak táto oprava nebude dostatočná. Je celkom možné, že opäť budeme musieť otvoriť Trestný zákon, ale stále si myslím, že je tu priestor na to, aby sme to robili tu, za cenu, za cenu obrovských, obrovských nárokov, ktoré som spomínal. Áno, to že tu sedíme tak to vyplýva z našej práce, hoci je polovica júla, tak český parlament ešte tuším rokuje, ide rokovať Európsky parlament, hej, ako je to naša práca. To, že sme to nemali naplánované, a to, že je problém niektorým ľuďom sem prísť do tejto snemovne, to nie je náš problém, ktorých tých, ktorý neprišli, ale problém tých, ktorí nás dostali do tohto štádia. Od začiatku sme upozorňovali na to, že skrátené legislatívne konanie pri takej závažnej novele Trestného zákona prinesie množstvo chýb, ktoré sa potom musia naprávať, toho presne sme svedkami dnes. Z úst predstaviteľov vládnej koalície sme celý čas počúvali, ako je novela Trestného zákona výborne pripravená, avšak opak je pravdou. Nebola dobre pripravená, aj preto sme sa pridali k tomu, že sme podali podnet na Ústavný súd, aby preskúmal túto novelu, ja sa zastavím nachvíľu pri pri konaní Ústavného súdu. Pochopiteľne, my si ctíme inštitúcie, je to konzervatívna hodnota mať inštitúcie, ktoré fungujú. Sme veľmi radi, že tu funguje inštitúcia, ktorá sa volá Ústavný súd. Rešpektujeme tým pádom aj to, akým spôsobom sa postavil Ústavný súd k novele Trestného zákona. Viackrát sme dostali, dostali po hlave, že vidíte, že Ústavný súd vám nedal za pravdu. To by som vôbec nepovedal. Ústavný súd poukázal na niektoré dôležité veci, zároveň, ako sa tu dnes hovorilo, nezaoberal sa procedúrou, to znamená, akým spôsobom tu vlastne osem mesiacov hovoríme stále o Trestnom zákone. To, že sa Ústavný súd nezaoberal procedúrou, nie je, nie je, neznamená, že tá procedúra bola v poriadku, už sme to tu dnes počuli, preto my uvažujeme veľmi vážne o tom, že by sme dali Ústavnému súdu kompetenciu do rúk, aby sa mohol zaoberať aj procedúrami. Už tu niet vyššej inštitúcie v hraniciach tejto republiky, niet tu inej inštitúcie, ktorá by mala na to právo. A ak tu právo nemá Ústavný súd, zamyslime sa nad tým, či ho tým nepoveríme. Samozrejme, žiadalo by to zmenu ústavy, ale pozrite sa, kam sme dospeli dnes a akým spôsobom sa tu prijíma plejáda ďalších zákonov v skrátenom konaní, takisto ako to tu bolo spomenuté, tak rozličnými prílepkami. Veľmi nás teší, že práve verdikt Ústavného súdu rozozvučal ušné bubienky aj úradníkovi vysokým úradníkom v Európskej únii, v centrále Európskej únie. To znamená, že ten Ústavný súd je vážený, je vážený aj tam, a ak je vážený aj tam, tak tým pádom má, má ozaj, ozaj je odôvodnené sa na ten Ústavný súd obracať, to znamená, je to naša poistka, tento Ústavný súd, aby sme dokázali mať tvár, mať tvár aj pred najvyššími úradníkmi v Európskej Komisii, má to, má to zmysel, takže my budeme postupovať ďalej touto cestou, však sú tam na Ústavnom súde podané ďalšie veci. A ak sa, ak budeme mať podozrenie, že je tam rozpor s ústavou, tak budeme v tejto činnosti pokračovať. Rozmýšľame, rozmýšľame aj nad krokmi, aby sme sa vyhli aj takýmto veciam, a sme za to, aby také závažné témy a zákony, ktoré majú obrovský dosah na celú spoločnosť, prechádzali riadnym legislatívnym procesom. To znamená, že každý, kto má k návrhu zákona, novely zákona sa vyjadriť, má toto právo aj dostať, aby sa mohol vyjadriť, a to znamená, to je ten riadny legislatívny proces. Potom by sa nestalo, že novela Trestného zákona sa už piaty raz, piaty raz v tejto snemovni opravuje, tomuto by sme sa mohli vyhnúť, ak by si vláda oslovila návrh bývalého ministra spravodlivosti a súčasného podpredsedu KDH Viliama Karasa, ktorý prišiel s riadnym, ktorý prešiel riadnym legislatívnym procesom. Mali sme ho tu na stole, mohli sme z neho vychádzať. My sme videli potrebu novelizovania trestných kódexov, skutočne sme to videli roky a ten návrh tu bol. To znamená, že aj keď táto vláda prišla s touto témou otvorenia kódexov, áno, bola namieste. A opakujem, že my sme mali riadny návrh, ktorý prešiel rozsiahlym pripomienkovým konaním, a tento návrh sa dal použiť, namiesto toho prišla novela v decembri, všetci si spomíname, a vlastne v tomto skrátenom konaní a toto sa nám ťahá v podstate osem mesiacov. Ak by vláda prijala pozmeňujúce návrhy KDH, ktorými sme okrem iného navrhovali zvýšiť tresty za korupciu, nemuseli by dnes v parlamente, nemuseli by sme dnes už v parlamente po piaty raz opravovať tento návrh Trestného zákona. Ja sa vyjadrím ešte k jednej veci, lebo hovoríme tu o finančných záujmoch Európskej únie a hovoríme o čerpaní eurofondov na Slovensku, neviem, či má niekto od vás, či si to pozeral, a ja som si to pozrel v súčasnosti sme už v po polovici programového obdobia rokoch 2021 - 2027. Viete, koľko sme zatiaľ vyčerpali eurofondov? Dve percentá. Dve percentá, sme v polovici, ja neviem, či to ešte, bola zlá aj v minulosti, ale takáto, to je ozaj vážna situácia. Vláda nemá právo sa teraz už vyhovárať na to, že predchádzajúca vláda chybila, že zle pripravila, táto vláda je, táto vláda je tu už trištvrte roka a bolo dosť času na to, aby sa týmito problémami zaoberala. Ja poviem len jednu vec, jednu jedinú vec, ktorá, ktorá vlastne osvetlí, že prečo sme, prečo sme stále, prečo tak stále zaostávame za ostatnými a prečo sme v takom zlom stave. Bola to jedna z vládnych strán, ktorá sľubovala, že polovicu eurofondov presunie na samosprávy, my máme v samosprávach, vieme o tom, máme veľa ľudí, v samosprávach sú prichystaní čerpať peniaze. Čerpať peniaze z eurofondov, táto vláda napriek tomu nepustila samosprávam tie peniaze. Áno, je tu určitá časť, zhruba 20%, ktoré samosprávy dostanú, ale aj tak pod takýmto dozorom vlády, ministerstva investícií a regionálneho rozvoja, ktoré to takto drží v ruke a vlastne nepružne sa správa, a tým pádom tieto peniaze sa čerpať nedajú. O tom, že by tie peniaze mohli ísť aspoň sčasti na samosprávy a regióny, o tom sa bude len hovoriť, pritom nemusíme chodiť ďaleko, stačí prekročiť hranice na sever, alebo na západ a vidíme čerpanie, že eurofondov sa okamžite zrýchľuje a zefektívňuje tým, že ich presunieme dole, nižšie, kde ich vedia použiť. Takže keď tu hovoríme o finančných záujmoch Európskej únie, tak hovoríme, hovoríme o tom, že ak by sa tieto eurofondy čerpali, že je ohrozené, že je ohrozené ich, ich posudzovanie, alebo dokonca ohrozené ich, ich vyplácanie, ako sme to zažili napríklad v prípade Maďarska alebo Poľska. Ja poviem toľko, že to, nad čím tu teraz špekulujeme, aby sa tie finančné záujmy Európskej únie neohrozili tým, že nebudeme mať dobrý Trestný zákon, tak to je len vyjadrené výrazom matematika, je to nevyhnutná, ale nie dostačujúca podmienka, aby sme tie peniaze mohli čerpať. To znamená, že my najskôr musíme splniť tú domácu úlohu a je to smutné, že po ôsmich mesiacoch, aby nevzniklo podozrenie, že Slovensko bude neoprávnene čerpať eurofondy, že sa tu jednoducho bude kradnúť. Ale je smutné, že my pri takej novele zákona, ktorý ovplyvní slovenskú spoločnosť, sa musíme oháňať peniazmi, to je veľmi smutné, že nás teraz v tomto momente trápi, aby nám náhodou nejaké eurofondy neprepadli alebo sa neoddialili, aby, aby neboli problémy s čerpaním peňazí z Plánu obnovy a odolnosti. Toto je naša motivácia! Namiesto toho našou motiváciou by malo byť, aby sme tu mali dobré zákony. Takáto rozsiahla novela Trestných zákonov, kódexov tu nebola dlho, desaťročia a my hovoríme, že aj na desaťročia to môže ovplyvniť slovenskú spoločnosť. Ak to dnes, zajtra tu nejakým spôsobom vyriešime, to skrátené legislatívne konanie a opravíme nejaké vážne chyby, vôbec to neznamená, že tu budeme mať dobré zákony, preto my sme v KDH prichystaní, keď vznikne príležitosť, opäť tieto zákony otvoriť, ono nám niečo ukáže prax, ale my už dnes predvídame, že vzniknú veľké problémy. Nehovorím o tom, že aké nenavrátiteľné škody môžu vzniknúť tým, že sa zlé zákony príjmu, ktoré ktoré budú pôsobiť na celú spoločnosť, možno na morálku spoločnosti, na ľudí, ako sa budú správať, ale chceme byť svojím spôsobom konštruktívni. A hovorím o tom, že ak aj tento zákon po tejto novele nadobudne účinnosť a budeme sa podľa neho správať, tak my sme stále otvorení tomu, aby sa tieto zákony menili. Ďakujem za pozornosť.